Frank Aaen (EL), 2008-10-09:
Ja, for selvfølgelig vil jeg svare; det er jo klart.
Altså, vi er kommet med adskillige elementer.
Jeg tror, at vi er det parti - jeg ved det - der har lagt flest forslag frem til, hvad der skal gøres i den aktuelle krise.
Det, vi har lagt frem, er: Hvordan hjælper vi dem, der konkret kommer i klemme?
Jeg talte om boligejere før; jeg talte om erhvervsvirksomheder; jeg talte om dem, der har brug for den almindelige daglige bankforretning.
Dem hjælper vi gerne.
F.eks. skulle vi have beholdt Roskilde Banks afdelinger i statens eje for at bruge dem som udgangspunkt for almindelige bankforretninger, sådan at vi skaber den tryghed.
Vi har haft forslag til: Hvordan bremser vi her og nu krisens hærgen?
Der er Tobinskat, der er andre forslag til at regulere kapitalbevægelser.
Det er jo altså ikke mere end 20 år siden, at der var et helt system af muligheder for at kontrollere kapitalbevægelser, f.eks. at man bremsede kortsigtede investeringer, mens man tillod langsigtede investeringer, og det er der, hvor vi også taler om Tobinskat, og det ved jeg at SF og vi er fuldstændig enige om er en god ting.
Så har vi ud over at adressere det helt aktuelle sagt noget andet - og man kan sige, at fundamentet der er, at spekulanterne må sejle deres egen sø; de tog en chance, og de må så også bære tabet på samme måde, som de har skrabet gevinsten ind.
Almindelige mennesker skal hjælpes på den korte bane, selvfølgelig.
Vi skal have forebygget nye kriser ved at begrænse kapitalbevægelser.
Så skal vi have opbygget en helt anden spekulationsfri finansiel sektor.
For den finansielle sektor er af afgørende vigtighed for os alle sammen - det kan vi se lige i øjeblikket - og derfor er det dybt godnat, at vi fuldstændig har overladt den til private.
Så må vi hellere se på, om vi ikke skal have større fællesskab ind i den.
Og der vil jeg henvise til, at realkreditten for få år siden var fælleseje uden aktionærer, hvor man kun skulle drage omsorg for gode, billige og sikre lån til boligejerne og ingen skulle tjene på det.
Det er jo blevet sådan i dag, at der tjenes milliarder på boligfinansiering.
Vi har allerede i dag ATP som et godt alternativ til de private pensionsvirksomheder.
Lad os da udvide ATP's virksomhed i stedet for, at det er Danica, der skal tjene 1 mia. kr. til Danske Banks aktionærer hvert eneste år på folks pension.
Lad os opbygge et system af fællesejede banker.
Og det har vi jo også haft.
Vi havde jo i sin tid GiroBank.
For bare få år siden havde vi jo her i landet GiroBank, der leverede gode og fornuftige bankydelser til alle almindelige borgere, og som havde filialer over hele landet, nemlig på posthusene.
Det kan vi også genindføre, hvis vi vil.
Derfor er der muligheder for at tænke helt anderledes.
Og der er jo i virkeligheden ikke noget bedre tidspunkt at begynde at tænke anderledes, end når der er en krise, for så er det, at alle godt kan se - og det ved jeg jo at SF og vi er helt enige om - at der er noget galt, og at der skal laves om.
Derfor siger vi jo også, at i stedet for at prøve at finde en løsning her og nu, der sådan set bare pumper systemet op ved at sende penge ud til dem, der har flest, så lad os adressere det, at der er almindelige mennesker, som er kommet i klemme, og lad os begynde at tænke over, hvordan vi kan forebygge, at nye kriser rammer os alle sammen.
For vi har jo den opfattelse: Lad spekulanterne bare tørre hinanden, det er ikke noget problem; det er kun, når det rammer os andre, at det er et problem.